*Suzana Pešorda, prof.*

*Prvi svjetski rat – primjer projektne nastave i timskog rada i suradnje u osnovnoj školi i gimnaziji*

*Projekt „Recimo ratu ne“ Obilježavanje stogodišnjice Prvog svjetskog rata, u Gimnaziji Sesvete proveden je u školskoj godini 2014./ 2015.* U projekt su bili uključeni učenici Gimnazije Sesvete, većina nastavnika, povjesničari znanstvenici i institucije poput Gradskog ureda za obrazovanje Grada Zagreba, Muzeja Prigorje u Zagrebu, Gradskog muzeja u Sarajevu, Katoličkog školskog centra, I. bošnjačke gimnazije u Sarajevu, Škole primijenjene umjetnosti i dizajna u Zagrebu, Državnog arhiva u Sarajevu, Državnog arhiva u Zagrebu, MZOS i druge. Voditelji projekta su bili: Marianna Brekalo, profesorica njemačkog jezika i povijesti, Ljiljana Herner, profesorica informatike i matematike i Petar Tadić, profesor povijesti. Cilj projekta je omogućiti učenicima da aktivno sudjeluju, oblikuju i istražuju temu kroz što više nastavnih predmeta: Povijest, Geografiju, Informatiku, Njemački jezik, Politiku i gospodarstvo, Sociologiju, Likovnu umjetnost, Glazbenu umjetnost, Hrvatski jezik. Na taj način projekt je imao interdisciplinarnu, dvojezičnu i suradničku dimenziju.

Nastavnicima povijesti sudionicima projekta ciljevi su bili razviti kod učenika sposobnost povijesnog mišljenja, koristeći učenička temeljna znanja i pojmove vezane uz razdoblje Prvoga svjetskoga rata. Kroz različite aktivnosti u projektu učenici su mogli razvijati vještine poput kronološkog mišljenja, razumijevanja povijesne priče, analize i interpretacije događaja u ratu. Od učenika se također očekivalo da istražuju i analiziraju početak rata, uzroke i posljedice te zauzmu antiratni stav. Ishodi, odnosno učenička postignuća u projektu prikazani su kroz različite aktivnosti, tijekom projekta i nakon njega, što je prezentirano i na mrežnoj stranici Gimnazije Sesvete. Izdvojili smo jedan od ishoda u projektu, a to je kratki dokumentarni film o projektu koji su samostalno izradili učenici i koji će biti prikazan.

Tijekom kratke radionice nastavnici će moći uvježbavati pisanje ishoda, učeničkih postignuća i dobiti materijale koji će im pomoći osuvremeniti nastavu i usmjeriti nastavu prema ishodima učenja. .

Suzana Pešorda, prof.